ກອງທັບເຮືອ ສຫລ ​​ເລີ້ມຄຸ້ມກັນ ເຮືອ​ພານິດ ໃນຊ່ອງແຄບ Hormuz 
ບັນດາ​ເຈົ້າໜ້າ​ທີ່​ປ້ອງ​ກັນ​ປະ​ເທດ​ສະຫະລັດ ກ່າວ​ວ່າ ນະ​ໂຍບາຍ​ນີ້ ໄດ້​ຖືກ​ຮັບຮອງ​ເອົາ​ ເພື່ອເປັນ​ການ​ຮັບ​ມື​ກັບ​ອັນ​ທີ່​ວໍ​ຊິງ​ຕັນມອງ​ເຫັນ​ວ່າ ​ເປັນພຶດຕິ​ກຳ ​ການ​ເກາະ​ຜິດຂອງ​ອີຣ່ານ.
ກອງທັບເຮືອສະຫະລັດ ໄດ້ເລີ້ມແລ່ນຕິດຕາມໄປນຳພວກເຮືອ ພານິດ ທີ່ຕິດທຸງຊາດອາເມຣິກາ ຜ່ານຊ່ອງແຄບທະເລ Hormuz ຈົນຮອດ ປາກອ່າວເປີເຊຍ ເພື່ອຮັບປະກັນວ່າ ພວກເຂົາເຈົ້າ ຈະບໍ່ປະສົບກັບການຂັດຂວາງຈາກອີຣ່ານ ບັນດາເຈົ້າໜ້າທີ່ປ້ອງກັນປະເທດສະຫະລັດ ກ່າວວ່າ ນະໂຍບາຍ ນີ້ ໄດ້ຖືກຮັບຮອງເອົາ ເພື່ອເປັນການຮັບມືກັບອັນທີ່ວໍຊິງຕັນມອງເຫັນວ່າ ເປັນພຶດຕິກຳ ການເກາະຜິດ ຂອງອີຣ່ານ ເມື່ອຕົ້ນອາທິດນີ້ມີລາຍງານ ວ່າ ເຮືອລົບຫຼາຍລຳ ຂອງໜ່ວຍ ພິທັກປະຕິວັດຂອງອີຣ່ານ ໄດ້ຍິງປືນເຕືອນຫຼາຍລູກ ຢູ່ໃກ້ໆເຮືອບັນທຸກສິນຄ້າ ທີ່ຕິດທຸງ ຊາດຂອງໝູ່ເກາະ Marshall ແລ້ວໄດ້ກັກເອົາເຮືອ ແລະ ພວກລູກເຮືອໄວ້ ອີຣ່ານ ກ່າວວ່າ ຕົນໄດ້ເຂົ້າແຊກແຊງ ເຮືອສິນຄ້າ Maersk Tigris ຍ້ອນວ່າ ເຮືອຂົນສົ່ງ ດັ່ງກ່າວ ຕິດໜີ້ເງິນຕົນ ທີ່ສານໄດ້ຕັດສິນໃຫ້ ໃນຄະດີຟ້ອງຮ້ອງນັ້ນ ໃນຂະນະທີ່ກອງທັບເຮືອສະຫະລັດຍັງສືບຕໍ່ຮັກສາການມີໜ້າຂອງເຮືອລົບ ຢູ່ໃນອ່າວ ເປີເຊຍ ແລະ ທະເລອາຣາເບຍເໜືອ ຕາມປົກກະຕິຢູ່ແລ້ວນັ້ນ ແຕ່ຄວາມພະຍາຍາມອັນ ໃໝ່ນີ້ ແມ່ນເຈາະຈົງວ່າ ຈະຕ້ອງມີເຮືອລົບຕິດອາວຸດ ຢູ່ໃນຊ່ອງແຄບ ລະຫວ່າງ ອີຣ່ານ ແລະ ປະເທດໂອມານ ໃນເວລາພວກເຮືອພານິດ ແລ່ນຜ່ານບໍລິເວນດັ່ງກ່າວ ເຮືອລົບຂອງສະຫະລັດ ບໍ່ຈຳເປັນທີ່ຈະຕ້ອງແລ່ນ ຕິດຕາມເຮືອພານິດໄປ ແຕ່ຈະຕ້ອງໃຫ້ ມີການຕິດຕໍ່ທາງວິທະຍຸຕະຫລອດເວລາ ກັບພວກເຮືອພານິດເຫຼົ່ານັ້ນ ແລະ ອາດເປັນໄປ ໄດ້ວ່າ ຈະຕ້ອງຕິດຕາມໃນໄລ ຍະໃກ້ຊິດ ທີ່ສາມາດແນມເຫັນເຮືອພານິດເຫຼົ່ານັ້ນໄດ້ ໃນ ລະຫວ່າງ ພວກເຂົາເຈົ້າແລ່ນຜ່ານຊ່ອງແຄບ ພາຍໃຕ້ສົນທິສັນຍາທີ່ໄດ້ຮັບຮູ້ໂດຍນາໆຊາດ ເຮືອຕ່າງໆ ແມ່ນໄດ້ຮັບອະນຸຍາດໃຫ້ແລ່ນ ຜ່ານຊ່ອງແຄບດັ່ງກ່າວ ໂດຍປາດສະຈາກການ ແຊກແຊງ ຕາບໃດ ທີ່ພວກເຂົາເຈົ້າບໍ່ໄດ້ ລະເມີດກົດລະບຽບຕ່າງໆ ເຊັ່ນວ່າ ລຳລຽງອາວຸດ ຫຼື ເກັບກຳຂໍ້ມູນລັບ